b'\n_START_ARTICLE_\nRengas (ajoneuvo)\n_START_PARAGRAPH_\nRenkaita, jotka on yleens\xc3\xa4 valmistettu kumista, k\xc3\xa4ytet\xc3\xa4\xc3\xa4n ajoneuvoissa py\xc3\xb6r\xc3\xa4n suojana ajotien ep\xc3\xa4tasaisuudesta aiheutuvien iskujen vaimentamiseen ja kitkan avulla py\xc3\xb6r\xc3\xa4n akselin v\xc3\xa4\xc3\xa4nt\xc3\xb6\xc2\xadmomentin v\xc3\xa4litt\xc3\xa4miseen tienpintaan. _NEWLINE_Suomalaisessa arkik\xc3\xa4yt\xc3\xb6ss\xc3\xa4 autonrenkaiden p\xc3\xa4\xc3\xa4tyypit ovat kes\xc3\xa4renkaat ja talvirenkaat. Talvirenkaiden p\xc3\xa4\xc3\xa4tyypit ovat kitkarengas ja nastarengas.\n_START_SECTION_\nHistoria\n_START_PARAGRAPH_\nRengasteollisuuden alkuna voidaan pit\xc3\xa4\xc3\xa4 ilmat\xc3\xa4ytteisen renkaan keksimist\xc3\xa4. Keksinn\xc3\xb6n sai nimiins\xc3\xa4 John Boyd Dunlop vuonna 1888. Ilmat\xc3\xa4ytteinen rengas on joustavampi kuin t\xc3\xa4yskuminen ja sen ajomukavuus on parempi. Ilmat\xc3\xa4ytteinen on my\xc3\xb6s kevyempi kuin t\xc3\xa4yskuminen. Erilaisten v\xc3\xa4rin\xc3\xb6iden v\xc3\xa4ltt\xc3\xa4miseksi ajoneuvoissa halutaan pit\xc3\xa4\xc3\xa4 py\xc3\xb6riv\xc3\xa4t massat pienin\xc3\xa4._NEWLINE_Alkujaan renkaisiin k\xc3\xa4ytettiin vain luonnonkumia. Autojen merkityksen kasvaessa luonnonkumista tuli t\xc3\xa4rke\xc3\xa4 kauppatavara, jolle alettiin 1930-luvulla kehitt\xc3\xa4\xc3\xa4 synteetist\xc3\xa4 korvaavaa materiaalia. Toisen maailmansodan aikana k\xc3\xa4ynnistyi synteettisten kumien teollinen tuotanto. Nyky\xc3\xa4\xc3\xa4n renkaisiin k\xc3\xa4ytett\xc3\xa4v\xc3\xa4st\xc3\xa4 kumista hieman yli puolet on luonnonkumia._NEWLINE_Autojen renkaat ovat kehittyneet rakenteellisesti kapeista, nykyisi\xc3\xa4 polkupy\xc3\xb6r\xc3\xa4n renkaita muistuttavista renkaista leveiksi. Niiss\xc3\xa4 k\xc3\xa4ytet\xc3\xa4\xc3\xa4n kumin lis\xc3\xa4ksi my\xc3\xb6s muita materiaaleja, kuten ter\xc3\xa4svanteita (vy\xc3\xb6renkaat) ja kudosvahvisteita. Erillisen sis\xc3\xa4renkaan k\xc3\xa4yt\xc3\xb6st\xc3\xa4 on luovuttu, kun rengas pystyt\xc3\xa4\xc3\xa4n kiinnitt\xc3\xa4m\xc3\xa4\xc3\xa4n ilmatiivisti vanteeseen.\n_START_SECTION_\nTalvi- ja nastarengas ovat suomalaiskeksint\xc3\xb6j\xc3\xa4\n_START_PARAGRAPH_\nMaailman ensimm\xc3\xa4inen talvirengas oli Suomen Gummitehdas Oy:n valmistama Kelirengas, joka kehitettiin vuonna 1934 kuorma-autoille. My\xc3\xb6s renkaiden nastoitus on suomalainen keksint\xc3\xb6 1930-luvulta, mutta yleisemp\xc3\xa4\xc3\xa4n k\xc3\xa4ytt\xc3\xb6\xc3\xb6n nastarenkaat tulivat vasta 1960-luvulla. Ensimm\xc3\xa4isi\xc3\xa4 nastanvalmistajia olivat suomalaiset Kometa ja Tikkakoskella yh\xc3\xa4 toimiva nastatehdas, nykyiselt\xc3\xa4 nimelt\xc3\xa4\xc3\xa4n Tikka Spikes. Ensimm\xc3\xa4isi\xc3\xa4 nastoitettavaksi kehitettyj\xc3\xa4 talvirenkaita oli Nokia Hakkapeliitta. Nastarenkaita kehitti 1960-luvulla my\xc3\xb6s kilpa-autoilijana tunnettu vihtil\xc3\xa4inen S. P. J. Kein\xc3\xa4nen.\n_START_SECTION_\nRenkaiden k\xc3\xa4yt\xc3\xb6st\xc3\xa4\n_START_PARAGRAPH_\nIlmat\xc3\xa4ytteisi\xc3\xa4 renkaita on ajoneuvoissa, kuten autoissa, polkupy\xc3\xb6riss\xc3\xa4 ja moottoripy\xc3\xb6riss\xc3\xa4. Renkaita on erityyppisi\xc3\xa4, kuten traktorinrenkaita, monster truckin-renkaita, py\xc3\xb6r\xc3\xa4nrenkaita, autonrenkaita, kilparenkaita (esimerkiksi moottoriurheilussa k\xc3\xa4ytettyj\xc3\xa4) sek\xc3\xa4 solukumit\xc3\xa4ytteisi\xc3\xa4 puhkeamattomia renkaita, joita k\xc3\xa4ytet\xc3\xa4\xc3\xa4n sotilasajoneuvoissa. Tavallisesti autoissa k\xc3\xa4ytet\xc3\xa4\xc3\xa4n ilmat\xc3\xa4ytteisi\xc3\xa4 renkaita, joihin t\xc3\xa4ytyy laittaa sopivat rengaspaineet.\n_START_SECTION_\nRengaspaineet\n_START_PARAGRAPH_\nHenkil\xc3\xb6auton rengaspaineiksi suositellaan usein ilmanpainetta 1,8\xe2\x80\x932,7 baaria etupy\xc3\xb6rille ja 1,8\xe2\x80\x933,0 baaria takapy\xc3\xb6rille. Mit\xc3\xa4 suurempi massa henkil\xc3\xb6autolla on kuljetettavana, sit\xc3\xa4 korkeampi t\xc3\xa4ytyy rengaspaineen olla. Polkupy\xc3\xb6r\xc3\xa4ll\xc3\xa4 painesuositus vaihtelee 2:n ja 15 baarin v\xc3\xa4lill\xc3\xa4._NEWLINE_Liian korkea tai matala rengaspaine voi aiheuttaa renkaan ep\xc3\xa4tasaista kulumista. Vanhanaikaiset ristikudosrenkaat kuluvat keskelt\xc3\xa4, jos paine on liian korkea, ja reunoilta, jos paine on liian matala. Nykyaikaisissa ter\xc3\xa4svy\xc3\xb6renkaissa liian pieni rengaspaine kuluttaa rengasta keskelt\xc3\xa4 ja liian suuri paine reunoilta. On t\xc3\xa4rke\xc3\xa4\xc3\xa4, ett\xc3\xa4 rengaspaineita tarkkaillaan ja ett\xc3\xa4 ne pidet\xc3\xa4\xc3\xa4n oikeina riippuen kuormasta ja rengastyypist\xc3\xa4._NEWLINE_Henkil\xc3\xb6autoissa rengaspaineiden ohjearvot l\xc3\xb6ytyv\xc3\xa4t auton ohjekirjasta. Talvella renkaiden painetta kannattaa nostaa 0,2\xc2\xa0baaria korkeammaksi kuin ohjekirja suosittaa, jos ohjekirjassa ei erikseen anneta talvirengaspainesuositusta._NEWLINE_Matkustajalentokoneissa renkaat voidaan paineistaa 200 psi:n paineeseen (noin 12 baaria).\n_START_SECTION_\nTalvirengasm\xc3\xa4\xc3\xa4r\xc3\xa4ykset\n_START_PARAGRAPH_\nSuomen laki velvoittaa er\xc3\xa4in poikkeuksin muun muassa henkil\xc3\xb6- ja pakettiautot k\xc3\xa4ytt\xc3\xa4m\xc3\xa4\xc3\xa4n joulu-, tammi- ja helmikuun aikana talvirenkaita, joiden kulutuspinnan p\xc3\xa4\xc3\xa4urien syvyys on v\xc3\xa4hint\xc3\xa4\xc3\xa4n 3,0\xc2\xa0mm. Talvirenkaat voivat olla joko nastarenkaat tai nastattomat kitkarenkaat. Nastarenkaita saa k\xc3\xa4ytt\xc3\xa4\xc3\xa4 marraskuun 1. p\xc3\xa4iv\xc3\xa4st\xc3\xa4 maaliskuun 31. p\xc3\xa4iv\xc3\xa4\xc3\xa4n tai toista p\xc3\xa4\xc3\xa4si\xc3\xa4isp\xc3\xa4iv\xc3\xa4\xc3\xa4 ensinn\xc3\xa4 seuraavaan maanantaihin, my\xc3\xb6hemm\xc3\xa4n n\xc3\xa4ist\xc3\xa4 p\xc3\xa4iv\xc3\xa4m\xc3\xa4\xc3\xa4rist\xc3\xa4 ollessa m\xc3\xa4\xc3\xa4r\xc3\xa4\xc3\xa4v\xc3\xa4. Nastarenkaita saa k\xc3\xa4ytt\xc3\xa4\xc3\xa4 my\xc3\xb6s muuna aikana, jos s\xc3\xa4\xc3\xa4 tai keli sit\xc3\xa4 edellytt\xc3\xa4\xc3\xa4.\n_START_SECTION_\nNastarenkaat\n_START_PARAGRAPH_\nEsimerkiksi Ven\xc3\xa4j\xc3\xa4ll\xc3\xa4 vaaditaan nastarenkaita k\xc3\xa4ytt\xc3\xa4v\xc3\xa4\xc3\xa4n autoon varoitusmerkki, joka varoittaa takana tulijaa nastarenkailla ajavan nopeammasta pys\xc3\xa4htymisest\xc3\xa4 jarrutustilanteessa. Kolmion muotoisen merkin sis\xc3\xa4ll\xc3\xa4 on ven\xc3\xa4l\xc3\xa4inen kirjain \xd0\xa8, joka tulee sanasta \xd0\xa8\xd0\xb8\xd0\xbf\xd1\x8b = nastat.\n_START_SECTION_\nRenkaita valmistavia yrityksi\xc3\xa4\n_START_PARAGRAPH_\nAjoneuvojen renkaita valmistavat maailmassa kymmenet yritykset. Maailman suurimmat rengasvalmistajat vuonna 2005 olivat Bridgestone, Michelin, Goodyear, Continental AG, Pirelli ja Koreassa sijaitseva Hankookin/Auroran valmistaja. Suomessa renkaita valmistaa Nokian Renkaat.'